ROZHODNUTIE KOMISIE
z 29. októbra 2008,
o finančnom príspevku Spoločenstva členským štátom na programy kontroly, inšpekcií a dozoru v oblasti rybného hospodárstva na rok 2008
[oznámené pod číslom K(2008) 6262]
(2008/860/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 861/2006 z 22. mája 2006, ktorým sa ustanovujú finančné opatrenia Spoločenstva na vykonávanie spoločnej politiky v oblasti rybného hospodárstva a finančné opatrenia v oblasti morského práva (1), a najmä na jeho článok 21,
keďže:
(1)
Členské štáty predložili Komisii svoje programy kontroly rybného hospodárstva na rok 2008 spolu so žiadosťami o finančný príspevok Spoločenstva na výdavky, ktoré vzniknú pri vykonávaní projektov, ktoré sú súčasťou týchto programov.
(2)
Žiadosti týkajúce sa činností uvedených v článku 8 písm. a) nariadenia (ES) č. 861/2006 spĺňajú podmienky na poskytnutie finančných prostriedkov od Spoločenstva.
(3)
Žiadosti o financovanie zo strany Spoločenstva musia byť v súlade s pravidlami ustanovenými v nariadení Komisie (ES) č. 391/2007 (2).
(4)
Je vhodné určiť maximálnu výšku a sadzbu finančného príspevku Spoločenstva v rámci obmedzení ustanovených článkom 15 nariadenia (ES) č. 861/2006 a stanoviť podmienky, za ktorých sa tento príspevok môže poskytnúť.
(5)
Na splnenie podmienok na poskytnutie príspevku by automatické zariadenia na určovanie polohy mali spĺňať požiadavky stanovené nariadením Komisie (ES) č. 2244/2003 z 18. decembra 2003, ktorým sa ustanovujú podrobné ustanovenia týkajúce sa systémov monitorovania plavidiel umiestnených na družici (3).
(6)
Opatrenia ustanovené v tomto rozhodnutí sú v súlade so stanoviskom Výboru pre rybolov a akvakultúru,
PRIJALA TOTO ROZHODNUTIE:
Článok 1
Predmet
V rozhodnutí sa ustanovuje finančný príspevok Spoločenstva na rok 2008 na výdavky, ktoré vznikli členským štátom v roku 2008 pri implementácii monitorovacích a kontrolných systémov použiteľných pre spoločnú politiku rybného hospodárstva, ako je uvedené v článku 8 písm. a) nariadenia (ES) č. 861/2006. Určuje sa ním suma finančného príspevku Spoločenstva pre každý členský štát, sadzba finančného príspevku Spoločenstva a podmienky, za akých sa príspevok môže poskytnúť.
Článok 2
Vyrovnanie nesplatených záväzkov
Členské štáty zabezpečia, že všetky platby, za ktoré sa požaduje náhrada, uskutočnia príslušné členské štáty do 30. júna 2012. Platby uskutočnené členským štátom po tomto dátume nebudú oprávnené na úhradu. Rozpočtové prostriedky týkajúce sa tohto rozhodnutia sa zrušia najneskôr do 31. decembra 2013.
Článok 3
Nové technológie a IT siete
Výdavky na nákup a inštaláciu výpočtovej techniky a na technickú pomoc súvisiacu s výpočtovou technikou, ako aj na vytváranie IT sietí na umožnenie účinnej a bezpečnej výmeny údajov v súvislosti s monitorovaním, kontrolou a dozorom nad rybárskymi činnosťami, spĺňajú podmienky na poskytnutie finančného príspevku vo výške 50 % oprávnených výdavkov v rámci limitov stanovených v prílohe I.
Článok 4
Automatické zariadenia na určovanie polohy
1. Výdavky na nákup a montáž automatických lokalizačných zariadení na palubách rybárskych lodí, ktoré umožňujú monitorovanie týchto lodí na diaľku z centra na monitorovanie rybolovu pomocou systému monitorovania plavidiel (VMS), spĺňajú podmienky na poskytnutie maximálneho finančného príspevku vo výške 4 500 EUR na plavidlo v rámci limitov stanovených v prílohe II.
2. V rámci limitu 4 500 EUR stanoveného v odseku 1 tvorí miera finančného príspevku na prvých 1 500 EUR oprávnených výdavkov 100 % týchto výdavkov.
3. Oprávnené výdavky v rozpätí od 1 500 EUR do 4 500 EUR na plavidlo sú kryté finančným príspevkom v maximálnej výške 50 % týchto výdavkov.
4. Na splnenie podmienok, automatické zariadenia na určovanie polohy musia spĺňať požiadavky ustanovené v nariadení (ES) č. 2244/2003.
Článok 5
Systémy elektronického nahlasovania a podávania správ
Výdavky na nákup, inštaláciu a technickú pomoc súvisiace so systémami elektronického nahlasovania a podávania správ (ERS) v Centre na monitorovanie rybolovu s cieľom umožniť účinnú a bezpečnú výmenu údajov v súvislosti s monitorovaním, kontrolou a dozorom nad rybárskymi činnosťami spĺňajú podmienky na poskytnutie finančného príspevku vo výške 50 % oprávnených výdavkov v rámci limitov stanovených v prílohe III.
Článok 6
Zariadenia elektronického nahlasovania a podávania správ
1. Výdavky na nákup a montáž zariadení ERS na palubách rybárskych lodí, ktoré umožňujú lodiam elektronicky nahlasovať a podávať správy o rybárskych činnostiach Centru na monitorovanie rybolovu, spĺňajú podmienky na poskytnutie maximálneho finančného príspevku vo výške 4 500 EUR na loď v rámci limitov stanovených v prílohe IV.
2. Finančný príspevok na výdavky, ktoré vznikli pri nákupe a montáži zariadení ERS na palubách rybárskych lodí, sa poskytuje vo výške 75 % v rámci limitu 4 500 EUR uvedeného v odseku 1.
3. Aby mohli byť zariadenia ERS oprávnené na finančný príspevok, musia spĺňať požiadavky ustanovené v nariadení Rady (ES) č. 1966/2006 (4) a nariadení Komisie (ES) č. 1566/2007 (5).
Článok 7
Pilotné projekty
Výdavky na pilotné projekty na nové kontrolné technológie spĺňajú podmienky na poskytnutie finančného príspevku vo výške 50 % oprávnených výdavkov v rámci limitov stanovených v prílohe V.
Článok 8
Školenie
Výdavky na školenia a výmenné programy pre štátnych zamestnancov zodpovedných za monitorovacie, kontrolné a dozorné úlohy v oblasti rybolovu spĺňajú podmienky na poskytnutie finančného príspevku vo výške 50 % oprávnených výdavkov v rámci limitov stanovených v prílohe VI.
Článok 9
Stanovenie výdavkov
Výdavky, ktoré vzniknú pri zavádzaní systému hodnotenia výdavkov vzniknutých pri kontrolovaní spoločnej politiky v oblasti rybolovu, spĺňajú podmienky na poskytnutie finančného príspevku vo výške 50 % oprávnených výdavkov v rámci limitov stanovených v prílohe VII.
Článok 10
Semináre a mediálne nástroje
Výdavky, ktoré vzniknú pri iniciatívach zahŕňajúcich semináre a mediálne nástroje zamerané na zvyšovanie povedomia rybárov a ostatných účastníkov, napríklad inšpektorov, prokurátorov, sudcov, ale aj širokej verejnosti, o potrebe bojovať proti nezodpovednému a nezákonnému rybolovu a o implementácii pravidiel spoločnej politiky rybného hospodárstva, spĺňajú podmienky na poskytnutie finančného príspevku vo výške 75 % oprávnených výdavkov v rámci limitov stanovených v prílohe VIII.
Článok 11
Rybárske hliadkové plavidlá a lietadlá
1. Výdavky na nákup a modernizáciu plavidiel a lietadiel používaných na inšpekciu a dozor príslušných orgánov členských štátov nad rybárskymi činnosťami spĺňajú v rámci limitov stanovených v prílohe IX podmienky na poskytnutie finančného príspevku vo výške 50 % oprávnených výdavkov vynaložených členskými štátmi.
2. Finančný príspevok špecifikovaný pre každý členský štát v prílohe IX sa prepočítava na základe miery použitia príslušných plavidiel a lietadiel určených na kontrolu a dozor, ako percentuálny podiel počas ich celoročnej činnosti, na základe informácii poskytnutých členskými štátmi.
Článok 12
Toto rozhodnutie je určené členským štátom.
V Bruseli 29. októbra 2008